過臨江
作者：史彌寧
朝代：宋

paragraphs: 嘉定有八禩，三月哉生明。
史子脫吏鞅，超然若登瀛。
釃酒渡清江，風帆引歸程。
僮奴忽報我，重客來相迎。
推篷驚且喜，火急問姓名。
云是遠近山，江湖舊有聲。
各欲贄韻語，藉手論交情。
倒屣延見之，驩甚如平生。
近山屬思久，竚立詩未成。
意者事工緻，一字百鍊精。
遠山得句易，奔走隨東征。
頗似誇雋捷，攙先求獻呈。
顧予雖不敏，嘗試與子評。
自古文章士，大率多相輕。
二君富丘壑，氣象俱崢嶸。
萬世所宗仰，尹任夷之清。
譬彼蘭與菊，春媚或秋榮。
底用角遲速，區區尚爭衡。
端盍如奏雅，迭和韶鈞鳴。
願言酬嘉惠，託身與齊盟。
扁舟劈箭飛，懷抱何由傾。
感子意勤拳，寫作江上行。